ส่วนที่ 1

ข้อมูลสรุป (EXECUTIVE SUMMARY)

บริษัท บูติคนิวซิตี้ จำกัด (มหาชน) ประกอบธุรกิจ จำหน่ายเสื้อผ้าสำเร็จรูป
โดยมีที่ตั้งสำนักงานใหญ่ที่ 1112/53 - 75 ซอยปิยะวัชร ถนนสุขุมวิท แขวงพระโขนง
เขตคลองเตย กรุงเทพมหานคร โทรศัพท์ 391-3311, 391-3320 โทรสาร 381-1656
จดทะเบียนเมื่อวันที่ 17 พฤศจิกายน 2512 เริ่มกิจการเมื่อวันที่ 1 มกราคม 2517
ดำเนินธุรกิจจำหน่ายเสื้อผ้าสำเร็จรูป โดยนางศิรินา ปวโรฬารวิทยา
เป็นผู้ก่อตั้งและเป็นกรรมการผู้จัดการ มีทุนจดทะเบียน 4,000,000 บาท จำหน่ายเสื้อผ้าสำเร็จรูป

เมื่อวันที่ 6 ตุลาคม 2530
บริษัทฯจดทะเบียนเป็นบริษัทรับอนุญาตของตลาดหลักทรัพย์แห่งประเทศไทย มีทุนจดทะเบียน
20,000,000 บาท และ เมื่อวันที่ 19 พฤษภาคม 2537 ได้แปรสภาพเป็นบริษัทจำกัด มหาชน
เลขทะเบียนบริษัท บมจ .420 มีทุนจดทะเบียน 250 ล้านบาท เรียกชำระแล้ว 120 ล้านบาท
แบ่งเป็นหุ้นสามัญ 12 ล้านหุ้น มีบริษัทย่อยคือบริษัท ปณิวรา จำกัด บริษัทร่วม คือบริษัท สหสิน จำกัด
และบริษัทโชคสามัคคี จำกัด ซึ่งทั้ง 3
บริษัทดังกล่าวได้หยุดการดำเนินกิจการเนื่องจากวิกฤติทางเศรษฐกิจปี2540

 บริษัทฯ เป็นผู้จัดจำหน่ายสินค้าเสื้อผ้าสำเร็จรูป และเครื่องหนังสตรี ได้รับลิขสิทธ์ในการจัดจำหน่ายเสื้อผ้าภายใต้ชื่อสินค้าที่มีชื่อเสียงคือ L’OFFICIEL,C&D (Classic Difference), GUY LAROCHE, GEORGES RECH, SYNONYME , JOUSSE และ LOUIS FERAUD บริษัทมีร้านสาขา 40 แห่งและจัดจำหน่ายให้ห้างสรรพสินค้าชั้นนำกว่า 30 แห่งทั่วประเทศ อาทิ กลุ่มเซ็นทรัล เดอะมอลล์ เป็นต้น

ตลาดของสินค้าเสื้อผ้าและแฟชั่นสตรีระดับสูงในประเทศไทยสามารถแบ่งออกได้เป็น 3 กลุ่ม คือ 1.
กลุ่มสินค้านำเข้าจากต่างประเทศระดับสูง 2. กลุ่มสินค้าภายในประเทศระดับสูง
และสินค้าที่ผลิตภายใต้ลิขสิทธ์ และ 3. กลุ่ม SME ที่มุ่งเน้นสินค้าคุณภาพระดับสูง สินค้าทั้ง 3 กลุ่ม
โดยเฉพาะกลุ่มที่ 1 จัดเป็นคู่แข่งโดยตรงกับสินค้าของทางบริษัท
เนื่องจากจะมีกลุ่มลูกค้าที่มีรสนิยมระดับเดียวกัน
โดยบริษัทใช้กลยุทธ์ในการสร้างภาพลักษณ์ให้เป็นที่ยอมรับเป็นหลักในการทำตลาด
ในปัจจุบันไม่มีคู่แข่งรายใดมีส่วนแบ่งการตลาดอย่างเป็นนัยสำคัญ
แต่มีผู้ประกอบการในลักษณะเดียวกันนี้นับ 100 ราย ทั้งที่อยู่ในระบบอย่างถูกต้อง และอยู่นอกระบบ
ขนาดของบริษัทจัดเป็นบริษัทขนาดใหญ่เมื่อเทียบกับคู่แข่งขันโดยทั่วไป

ปี 2546 เป็นปีแห่งการปรับตัวอีกปีหนึ่งของอุตสาหกรรมแฟชั่น เพื่อเตรียมรับผลจากเขตการค้าเสรี
และโครงการกรุงเทพเมืองแฟชั่น ทำให้อุตสาหกรรมเตรียมการพัฒนาอย่างมาก
อย่างไรก็ตามจากการระบาดของโรค SARS ในไตรมาส ที่ 2
ทำให้ภาพรวมของอุตสาหกรรมยังไม่ได้เติบโตขึ้นมากนัก
และยังส่งผลให้ผู้ประกอบการใช้การลดราคาเป็นเครื่องมือการตลาดที่สำคัญในไตรมาส 3 และ 4
เพื่อทดแทนยอดขายที่หายไปในช่วงที่เกิดการระบาดของโรค ถึงแม้จะมีการแข่งขันด้านราคาตลอดปี
บริษัทยังคงยึดนโยบายรักษาระดับราคาสินค้าเพื่อรักษาภาพพจน์และคุณภาพของสินค้าให้อยู่ในระดับที่สูงที่สุดควบคู่กับการพยายามควบคุมค่าใช้จ่ายเพื่อรักษาสภาพคล่องและกำไร
โดยมุ่งเน้นธุรกิจหลักคือการจัดจำหน่ายเสื้อผ้าแฟชั่นสำเร็จรูป ส่งผลให้บริษัทมีการเติบโตเพิ่มขึ้น

บริษัทฯมีทรัพย์สินรวม 568.83 ล้านบาท รายได้รวมจำนวน440.69 ล้านบาท กำไรสุทธิ 10.14
ล้านบาท กำไรต่อหุ้น 0.84 บาท มูลค่าตามบัญชี 34.36 บาท
รายงานการตรวจสอบของผู้สอบบัญชีปี 2546ให้ความเห็นในรายงานการตรวจสอบแบบไม่มีเงื่อนไข
รายงานการตรวจสอบของผู้สอบบัญชีปี 2545ให้ความเห็นในรายงานการตรวจสอบแบบมีเงื่อนไข
ทั้งนี้เนื่องจากทางผู้สอบบัญชีไม่ได้เข้าร่วมสังเกตการณ์ตรวจนับสินค้าคงเหลือ ณ. วันที่ 31 ธันวาคม
2544 เนื่องจากยังไม่ได้รับการแต่งตั้งให้เป็นผู้สอบบัญชีในขณะนั้น
รายงานการตรวจสอบของผู้สอบบัญชีปี 2544
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข